Fl-aħħar jiem il-Kummissjoni Ewropea reġgħet wissiet lill-Gvern Malti li jekk fi żmien xahrejn ma jibgħatx rispons sodisfaċenti fuq kif qed japplika l-VAT fuq il-kiri tal-jottijiet, tista’ tgħaddi għat-tieni stadju tal-proċedura formali ta’ ksur tar-regoli tal-Unjoni Ewropea. Jekk pajjiż ma jikkonformax, il-Kummissjoni tista’ tressaq il-każ quddiem il-Qorti Ewropea tal-Ġustizzja. Professjonisti involuti f’din l-industrija li qegħdin front wieħed mal-gvern saħqu fuq il-ħtieġa li l-Kummissjoni Ewropea taċċerta li ma jkunx hemm diskriminazzjoni bejn stati membri differenti. Malta hija kkunsidrata minn ta’ quddiem fid-dinja fir-reġistrazzjoni tal-jottijiet u ġurisdizzjoni b’reputazzjoni tajba ħafna għas-servizzi legali u tat-taxxa li toffri lis-sidien. Dr Alison Vassallo li tmexxi s-sezzjoni tal-jottijiet tal-Kamra tal-Kummerċ spjegat li din l-industrija tħalli ħafna flus f’ħafna setturi li huwa stmat li jilħaq madwar €100 miljun fis-sena u din iċ-ċifra ma tinkludix id-dħul mit-taxxi u r-reġistrazzjoni tal-jottijiet. “Ovvjament meta inti għandek yacht li jasal Malta apparti l-benefiċċji fiskali ta’ taxxa li toffri l-ġurisdizzjoni hemm numru ta’ industriji li jagħtu lil dawn il-yachts fosthom proviżjonijiet, supplies, marinas, it-tarzna fejn isiru xogħlijiet ta’ riftit u repair services li nagħtu…” Fir-reġistru tal-bandiera Maltija hemm aktar minn 800 jott li ħafna drabi jinkrew għat-tbaħħir f’ibħra Ewropej jew lil hinn minnha. Skont ir-regoli tal-Unjoni Ewropea trid titħallas il-VAT fuq il-kiri tal-jottijiet li jintuzaw f’ibħra tal-Istati Membri. Madwar 12-il sena ilu, Malta bdiet tapplika t-taxxa b’mekkaniżmu simili ħafna għal ta’ pajjiżi oħra bħal Franza u l-Italja. Sentejn u nofs ilu, il-Kummissjoni Ewropea talbet lil Malta tiċċara l-mod kif kienet qed tapplika l-VAT fuq il-kiri ta’ dawn il-jottijiet. Wara sensiela ta’ taħditiet tekniċi bejn l-awtoritajiet Maltin u l-Kummissjoni Ewropea, kważi sena ilu Malta rrevediet is-sistema li kienet qed tapplika u ppubblikat linji gwida dwar it-taxxa fuq il-kiri tal-jottijiet. Minkejja dan, ftit tal-jiem ilu l-Kummissjoni Ewropea bagħtet twissija lill-Gvern Malti minħabba l-possibiltà ta’ ksur tal-liġi tal-Unjoni Ewropea fuq il-VAT. Fl-avviż formali, il-Kummissjoni argumentat li l-mod kif Malta qed tapplika l-VAT huwa skorrett u jeħtieġ li t-taxxa tkun ikkalkulata fuq il-hin li l-jott ikun mikri. Il-Kummissjoni talbet ukoll pajjizi oħrajn fosthom l-Italja u Franza biex jirrivedu l-interpretazzjoni tagħhom tal-istess regoli. L-Avukat Vassallo saħqet fuq l-importanza li l-Kummissjoni tassigura li dawn ir-regoli ikun ghal kulhadd l-istess. “Taċċerta ruħha li jku hemm level playing field u dan jista’ jsir biss jekk ma jkun hemm l-ebda forma ta’ diskriminazzjoni fil-mod kif jiġu applikati l-liġijiet mill-membri stati diversi” Malta għandha xahrejn biex tgħarraf lill-Kummissjoni Ewropea b’rispons sodisfaċenti ta’ kif se tirrevedi l-applikazzjoni tal-VAT fuq il-kiri tal-jottijiet. Jekk il-Kummissjoni ma tkunx sodisfatta bit-tweġiba, tista’ tibgħat dik li tissejjaħ ‘opinjoni motivata’ li hi talba formali biex il-pajjiż jikkonforma mal-liġi Ewropea qabel mal-Kummissjoni tikkunsidra tressaq il-każ quddiem il-Qorti tal-Ġustizzja tal-Unjoni Ewropea. Operaturi fl-industrija qalu lil TVM li huma fiducjuzi li tinstab soluzzjoni.